Diari Oficial de la Generalitat Valenciana


Sumari del DOGV 3300, del 04-08-1998 (1998/5978)

RESOLUCIÓ de 6 juliol de 1998, del conseller de Presidència, per la qual es disposa l’obertura del període d’informació pública sobre la creació del Col·legi Oficial de Doctors i Llicenciats en Ciències Polítiques i Sociologia de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3300

Data del DOGV
:   04-08-1998

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   1998/5978


Data del document
:   06-07-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 6 juliol de 1998, del conseller de Presidència, per la qual es disposa l'obertura del període d'informació pública sobre la creació del Col·legi Oficial de Doctors i Llicenciats en Ciències Polítiques i Sociologia de la Comunitat Valenciana. [1998/Q5978]
  
La Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, disposa en l'article 7 que la creació de col·legis professionals amb àmbit d'actuació a la Comunitat Valenciana, sense perjuí de l'àmbit territorial dels ja existents, es farà mitjançant llei de la Generalitat, prèvia audiència dels col·legis professionals existents que puguen estar afectats. Per la seua banda en l'apartat 3 del citat article s'estableix que mitjançant llei de la Generalitat Valenciana i amb respecte a les competències de l'estat, podran crear-se en l'àmbit de la Comunitat Valenciana, col·legis professionals per segregació d'altres d'àmbit superior al de la comunitat autònoma.
  
L'assemblea general extraordinària de la Delegació Territorial del Col·legi Nacional de Doctors i Llicenciats en Ciències Polítiques i Sociologia a la Comunitat Valenciana, en sessió celebrada el 3 de juny de 1995, va acordar per unanimitat constituir, per segregació del Col·legi Nacional, el Col·legi Oficial de Doctors i Llicenciats en Ciències Polítiques i Sociologia en l'àmbit de la Comunitat Valenciana i erigir-se en entitat promotora per a la seua creació.
  
Alhora, aquesta segregació compta amb l'informe favorable del deganat del Col·legi Nacional de Doctors i Llicenciats en Ciències Polítiques i Sociologia.
  
Així, després de l'entrada en vigor de la Llei 6/1997, de 4 de desembre, la Delegació Territorial del Col·legi Nacional de Doctors i Llicenciats en Ciències Polítiques i Sociologia en la Comunitat Valenciana, va formalitzar aquesta sol·licitud de creació del Col·legi Oficial de Doctors i Llicenciats en Ciències Polítiques i Sociologia de la Comunitat Valenciana, per segregació del Col·legi Nacional.
  
De conformitat amb el que disposa l'article 6 de l'esmentada Llei 6/1997, de 4 de desembre, per acord del Consell, adoptat en la reunió de 16 de juny de 1998, va acordar-se iniciar el procediment corresponent, amb l'elaboració de l'avantprojecte de Llei de Creació del Col·legi Oficial de Doctors i Llicenciats en Ciències Polítiques i Sociologia de la Comunitat Valenciana, el qual s'inclou com annex a aquesta resolució.
  
Per tot el susdit, fent ús de les competències atribuïdes pel Decret 30/1997, de 26 de febrer, pel qual s'aprova el Reglament Orgànic i Funcional de la Conselleria de Presidència, resolc:
  
Primer
  
Sotmetre a informació pública per un termini de 30 dies l'avantprojecte de Llei de Creació del Col·legi Oficial de Doctors i Llicenciats en Ciències Polítiques i Sociologia de la Comunitat Valenciana, per tal que les persones titulars de drets o d'interessos legítims, individuals o col·lectius, afectats per la creació de l'esmentat col·legi formulen les al·legacions que estimen pertinents.
  
Segon
  
Les al·legacions a què fa referència l'apartat anterior, s'hauran de presentar en el Registre General d'aquesta Conselleria, siti al carrer de l'Historiador Chabàs, número 2, de València 46355, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 6 de juliol de 1998.- El conseller de Presidència: José Joaquín Ripoll Serrano.
  
ANNEX
  
Avantprojecte de Llei de Creació del Col·legi Oficial de Doctors i Llicenciats en Ciències Polítiques i Sociologia de la Comunitat Valenciana.
  
Preàmbul
  
El Decret 2.483/1971, de 17 de setembre, va crear la Facultat de Ciències Polítiques, com a segregació de la Facultat de Ciències Polítiques, Econòmiques i Comercials de la Universitat Complutense de Madrid. Posteriorment, mitjançant Decret 384/1972, de 10 de febrer, aquesta va passar a anomenar-se Facultat de Ciències Polítiques i Sociologia, en la qual s'atorgaven, entre altres, els títols de doctor i llicenciat en Ciències Polítiques i doctor i llicenciat en Sociologia, i s'impartien les disciplines pròpies de l'àmbit social i jurídic.
  
En aplicació de la Llei Orgànica 11/1983, de 25 d'agost, de Reforma Universitària, es va aprovar el Reial Decret 1.497/1987, de 27 de novembre, sobre les directrius generals comunes als plans d'estudis dels títols oficials amb validesa en tot el territori nacional, en la seua disposició final primera del qual s'establia el Catàleg de títols universitaris oficials.
  
Igualment, el Reial Decret 1.954/1994, de 30 de setembre, en l'annex, va desplegar l'esmentat Catàleg de títols universitaris oficials, tot incloent-hi entre les llicenciatures de Ciències Socials i Jurídiques, com a títol específic, la llicenciatura en Ciències Polítiques i Sociologia.
  
En l'àmbit territorial de la Comunitat Valenciana, hi ha un nombre important de professionals que han obtingut la titulació de doctors i llicenciats en Ciències Polítiques i Sociologia, que exerceixen de manera habitual les professions relacionades amb aquestes ciències, la majoria dels quals estan integrats en la Delegació Territorial a la Comunitat Valenciana del Col·legi Nacional de Doctors i Llicenciats en Ciències Polítiques i Sociologia; aquestes professions, pel caràcter eminentment social que tenen, han obtingut una creixent importància per a la societat valenciana.
  
Dita Delegació Territorial a la Comunitat Valenciana del Col·legi Nacional de Doctors i Llicenciats en Ciències Polítiques i Sociologia, en l'assemblea celebrada el dia 3 de juny de 1995, a la vista de l'ampliació dels estudis de Sociologia i Ciències Polítiques i pel major nombre de professionals que exerceixen aquestes professions, va acordar, per unanimitat, la creació del Col·legi de Doctors i Llicenciats en Ciències Polítiques i Sociologia de la Comunitat Valenciana, d'acord amb la previsió continguda en l'article 34 del Reial Decret 2.826/1980, de 22 de desembre, modificat pel Reial Decret 974/1995, de 16 de juny, que regula els estatuts de l'esmenat col·legi d'àmbit nacional. Aquest precepte contempla la possibilitat que les delegacions territorial del susdit col·legi, puguen constituir-se en col·legis territorials. Aquesta constitució té l'informe favorable del Deganat del Col·legi Nacional.
  
Així, doncs, el 2 de febrer de 1998, després de la promulgació de la Llei de la Generalitat Valenciana, 6/1997, de 4 de desembre, de Consells i Col·legis Professionals de la Comunitat Valenciana, la Delegació Territorial en aquesta comunitat del Col·legi Nacional de Doctors i Llicenciats en Ciències Polítiques i Sociologia, va sol·licitar la creació del Col·legi Oficial de Doctors i Llicenciats en Ciències Polítiques i Sociologia de la Comunitat Valenciana.
  
Des de la perspectiva de l'interés públic, la creació d'un Col·legi Professional de Doctors i Llicenciats en Ciències Polítiques i Sociologia de la Comunitat Valenciana, en el qual s'integren els professionals que, disposant dels coneixements i la titulació necessaris i suficients, exercesquen aquestes professions, es considera oportuna perquè permetrà dotar a un ampli col·lectiu de professionals d'una organització adequada, capaç de vetlar per la defensa dels seus interessos i d'ordenar l'exercici de la professió.
  
L'Estatut d'Autonomia de la Comunitat Valenciana, en l'article 31, apartat 22, confereix a la Generalitat Valenciana, la competència exclusiva en matèria de col·legis professionals i exercici de les professions titulades, sense perjuí del que disposen els articles 36 i 139 de la Constitució. Fent ús d'aquestes competències es va promulgar la Llei 6/1997, de 4 de desembre, de Consells i Col·legis Professionals de la Comunitat Valenciana, en l'article 7.3 de la qual es determina que, mitjançant llei de la Generalitat Valenciana i amb respecte a les competències de l'estat, podran crear-se col·legis professionals en l'àmbit de la Comunitat Valenciana, per segregació d'altres d'àmbit superior al de la comunitat autònoma.
  
Article 1. Creació
  
Es crea el Col·legi Oficial de Doctors i Llicenciats en Ciències Polítiques i Sociologia de la Comunitat Valenciana, per segregació del Col·legi Nacional de Doctors i Llicenciats en Ciències Polítiques i Sociologia, com a corporació de dret públic amb personalitat jurídica pròpia i plena capacitat per al compliment de les seues finalitats.
  
Article 2. Àmbit territorial
  
L'àmbit territorial del col·legi professional és el de la Comunitat Valenciana.
  
DISPOSICIONS TRANSITÒRIES
  
Primera
  
La delegació territorial a la Comunitat Valenciana del Col·legi Nacional de Doctors i Llicenciats en Ciències Polítiques i Sociologia designarà una comissió gestora, la qual aprovarà uns estatuts provisionals del Col·legi Oficial de Doctors i Llicenciats en Ciències Polítiques i Sociologia de la Comunitat Valenciana, en els quals quede regulada la convocatòria i el funcionament de l'Assemblea Col·legial Constituent de la qual formaran part tots els professionals inscrits en el cens de doctors i llicenciats en Ciències Polítiques i Sociologia, que exercesquen a la Comunitat Valenciana, d'acord amb el procediment i els terminis que reglamentàriament s'establesquen. La convocatòria s'haurà de publicar en el Diari Oficial de la Generalitat Valenciana.
  
Segona
  
L'assemblea constituent elaborarà i aprovarà els estatuts definitius del Col·legi Oficial de Doctors i Llicenciats en Ciències Polítiques i Sociologia de la Comunitat Valenciana i elegirà els membres dels òrgans col·legials de govern.
  
DISPOSICIÓ FINAL
  
Aquesta llei vigirà el mateix dia de la publicació en el Diari Oficial de la Generalitat Valenciana.